Byderhand is 'n eksperimentele ruimte vir skep, skryf en lees in nuwe kontekste met besondere fokus op plekspesfieke digitale literatuur.
Die projek is die eerste keer aangebied by Clover Aardkop Nasionale Kunstefees 2015 (6 tot 10 Oktober 2015) as 'n interaktiewe leesfees vir ieder en elk.
QR-kode, afkorting vir Quick Response Code, is die handelsmerk vir 'n tweedimensionele stafieskode. Die kode is in Japan ontwikkel en is aanvanklik in die motorvervaardigingsbedryf gebruik. QR-kodes word deesdae vir baie gebruike ingespan, onder andere om direkte toegang tot die internet te kry. Gewoonlik word 'n slimfoon (of tablet) as 'n QR-skandeerder gebruik. Om 'n QR-kode te kan lees, is dit nodig om 'n QR-leser (bv. QR code reader) op die mobiele toestel af te laai. Die geskandeerde kode word dan in 'n bepaalde vorm omgeskakel, byvoorbeeld na 'n URL vir 'n webwerf. Gebruikers kan hulle eie QR-kodes aanlyn skep.
Die projek word onderneem in die Navorsingseenheid Tale en Literatuur in die Suid-Afrikaanse Konteks en vorm ook deel van die vestiging van digitale humaniora aan die Noordwes-Universiteit. Die projek word befonds deur die Navorsingseenheid en die vakgroep Skryfkuns in die Skool vir Tale. Die Dagbreek Trust het die aanvanklike produksie by die Clover Aardklop Nasionale Kunstefees (2015) befonds.